## Rīgā

21.05.2021 Nr.D-747

**LR Satiksmes ministrijai**

satiksmes.ministrija@sam.gov.lv

*Par Elektronisko sakaru likumprojektu*

Biedrība “Latvijas Telekomunikāciju asociācija” ir iepazinusies ar Satiksmes ministrijas 2021. gada 20. maijā nosūtīto likumprojekta “Elektronisko sakaru likums” (ESL) redakciju un sniedz šādus komentārus:

68. pants “Aktīvās infrastruktūras kopīga izmantošana”

ESL projekts pēdējā brīdī ir papildināts ar jaunu 68. pantu “Aktīvās infrastruktūras kopīga izmantošana”, kas satur noteikumus par elektronisko sakaru tīklu aktīvās infrastruktūras kopīgu izmantošanu, ieviešot notifikācijas režīmu un rada priekšnoteikumus aktīvās infrastruktūras koplietošanas ierobežošanai. ESL projekta 68. pantam nav sniegts tā iekļaušanas pamatojums likumprojekta anotācijā.

Lūdzam ņemt vērā, ka Eiropas Parlamenta un Padomes direktīva (ES) 2018/1972 par Eiropas Elektronisko sakaru kodeksa izveidi (turpmāk Kodekss) nesatur noteikumus, kas pamatotu vai attaisnotu aktīvās infrastruktūras koplietošanas ierobežošanu vai apgrūtināšanu, līdz ar to šāda tiesību normu kopuma iekļaušana ESL ir nepamatota.

LTA atbalsta tiesisku un efektīvu konkurenci elektronisko sakaru nozarē, tomēr iebilst specifisku infrastruktūras projektu realizācijas ierobežošanai, ieviešot no vispārējiem konkurences uzraudzības principiem atšķirīgu regulējumu. Atbilstoši Eiropas Savienībā noteiktajiem tiesību principiem godīgas un efektīvas konkurences uzraudzību realizē nacionālās konkurences uzraudzības iestādes, kas Latvijas gadījumā ir Konkurences padome, kurai ir pietiekošas pilnvaras, lai uzraudzītu infrastruktūras koplietošanas projektus elektronisko sakaru nozarē.

Ņemot vērā, ka kopīgu infrastruktūras projektu realizēšana elektronisko sakaru nozarē nav pielīdzināma radiofrekvenču kopīgas izmantošanas projektiem, tad šādos gadījumos ne Kodekss, ne citi tiesību akti nesniedz juridisku pamatu Latvijā ieviest apstiprināšanas režīmu elektronisko sakaru aktīvās infrastruktūras kopīgas izmantošanas projektiem.

Ņemot vērā augstāk minēto, lūdzam no ESL projekta izslēgt 68. pantu “Aktīvās infrastruktūras kopīga izmantošana” un Pārejas noteikumu 12. punrtu.

LTA ekspertu vārdā,

Izpilddirektors *Dr.sc.ing.* Jānis Lelis

**DOKUMENTS IR PARAKSTĪTS AR DROŠU ELEKTRONISKO PARAKSTU**